ଜୀବନକୁ ସୁନିୟନ୍ତ୍ରିତ କରିବାର ମାର୍ଗ ପ୍ରଦର୍ଶନ କରନ୍ତି ଗୁରୁ\nଭୁବନେଶ୍ୱର, ୧୧।୨(ବ୍ୟୁରୋ) : ସ୍ଥାନୀୟ ସତ୍ସଙ୍ଗ ବିହାରଠାରେ ଶ୍ରୀଶ୍ରୀଠାକୁର ଅନୁକୂଳଚନ୍ଦ୍ରଙ୍କ ୧୩୧ତମ ଜନ୍ମ ମହୋତ୍ସବ ଏବଂ ଚତୁର୍ବିଂଶ ଶ୍ରୀବିଗ୍ରହ ପ୍ରତିଷ୍ଠା ଉତ୍ସବ ରବିବାର ମହାସମାରୋହରେ ପାଳିତ ହୋଇଯାଇଛି।\nଜୀବନକୁ ସୁନିୟନ୍ତ୍ରିତ କରିବାର ମାର୍ଗ ପ୍ରଦର୍ଶନ କରନ୍ତି ଗୁରୁ\t February 11th, 14:51 PM February 11th, 14:51 PM\nଭୁବନେଶ୍ୱର, ୧୧।୨(ବ୍ୟୁରୋ) : ସ୍ଥାନୀୟ ସତ୍ସଙ୍ଗ ବିହାରଠାରେ ଶ୍ରୀଶ୍ରୀଠାକୁର ଅନୁକୂଳଚନ୍ଦ୍ରଙ୍କ ୧୩୧ତମ ଜନ୍ମ ମହୋତ୍ସବ ଏବଂ ଚତୁର୍ବିଂଶ ଶ୍ରୀବିଗ୍ରହ ପ୍ରତିଷ୍ଠା ଉତ୍ସବ ରବିବାର ମହାସମାରୋହରେ ପାଳିତ ହୋଇଯାଇଛି। ଦିବସବ୍ୟାପୀ ଅନୁଷ୍ଠିତ ଏହି ଉତ୍ସବରେ ବେଦ ମାଙ୍ଗଳିକ, ଉଷା କୀର୍ତ୍ତନ, ବିନତି ପ୍ରାର୍ଥନା, ସଦ୍ଗ୍ରନ୍ଥ ପାଠ ସମେତ ବିଭିନ୍ନ ମାଙ୍ଗଳିକ କାର୍ଯ୍ୟ ସମ୍ପାଦିତ ହୋଇଥିଲା।\nସତ୍ସଙ୍ଗର ଡେପୁଟି ଆଡ୍ମିନିଷ୍ଟ୍ରେଟର ଡ. ଅନିନ୍ଦ୍ୟଦ୍ୟୁତି ଚକ୍ରବର୍ତ୍ତୀ(ପୂଜନୀୟ ବିଙ୍କିଦା')ଙ୍କ ଉପସ୍ଥିତିରେ ପାଳିତ ଉତ୍ସବରେ ୩୦ ହଜାରରୁ ଊର୍ଦ୍ଧ୍ୱ ଶିଷ୍ୟ, ଅନୁରାଗୀ ଯୋଗଦେଇଥିଲେ। 'ଏ ଜଗତ କର୍ମମୟ। କର୍ମ ବିନା ଈପ୍ସିତ ପ୍ରାପ୍ତି ଅସମ୍ଭବ। କର୍ତ୍ତବ୍ୟବୋଧ ଓ କର୍ମଶକ୍ତିକୁ ଜାଗ୍ରତ କରାଇବା ସହ ଜୀବନକୁ ସୁନିୟନ୍ତ୍ରିତ କରିବାର ମାର୍ଗଦର୍ଶନ କରାଇଥାନ୍ତି ଗୁରୁ। ତାଙ୍କ ନିର୍ଦ୍ଦେଶିତ ପଥରେ ଚାଲିଲେ ଜୀବନ ସରସସୁନ୍ଦର ହୋଇଉଠେ ବୋଲି ପୂଜନୀୟ ବିଙ୍କିଦା' ନିଜ ବକ୍ତବ୍ୟରେ କହିଥିଲେ। ପୂର୍ବାହ୍ନରେ ପ୍ରଫେସର ହୃଷୀକେଶ ସେନାପତିଙ୍କ ପୌରୋହିତ୍ୟରେ ଆୟୋଜିତ ସଭାରେ ଡା. ହେମନ୍ତ ନାୟକ ମୁଖ୍ୟବକ୍ତା, ପ୍ରତିଋତ୍ୱିକ୍ ପ୍ରତାପ ଚନ୍ଦ୍ର ଦାସ ଅନ୍ୟତମ ବକ୍ତା ଭାବେ ଯୋଗଦେଇଥିବାବେଳେ ଇଂ ଉମାକାନ୍ତ ସାହୁ ପ୍ରାରମ୍ଭିକ ସୂଚନା ଦେଇଥିଲେ। ସାନ୍ଧ୍ୟ ଅଧିବେଶନରେ ଆଣ୍ଡାମାନ ନିକୋବରର ଏମ୍ପି ବିଷ୍ଣୁପଦ ରାୟ ମୁଖ୍ୟ ଅତିଥି, ମୁମ୍ବାଇ ଚିଫ୍ ରେଭିନ୍ୟୁ ଅଫିସର ମହେନ୍ଦ୍ର ମିଶ୍ର ମୁ୍ଖ୍ୟବକ୍ତା, ବିପିୟୁଟିର କୁଳପତି ପ୍ରଫେସର ଚିତ୍ତରଞ୍ଜନ ତ୍ରିପାଠୀ ସମ୍ମାନିତ ଅତିଥିଭାବେ ଯୋଗଦେଇ ଶ୍ରୀଶ୍ରୀଠାକୁରଙ୍କ ଭାବାଦର୍ଶ ଉପରେ ଆଲୋକପାତ କରିଥିଲେ। ଉତ୍ସବ ଉପଲକ୍ଷେ ପ୍ରକାଶିତ ସ୍ମରଣିକା 'ତର୍ପଣ'ର ଲୋକାର୍ପଣ କରାଯାଇଥିଲା। କଲିକତାରୁ ଆସିଥିବା ପଣ୍ଡିତ ବଳରାମ ଦାସ ଶାସ୍ତ୍ରୀୟ ସଙ୍ଗୀତ ପରିବେଷଣ କରିଥିଲେ। ତାଙ୍କୁ ତବଲାରେ ସହଯୋଗ କରିଥିଲେ ମନୋରଞ୍ଜନ କାଞ୍ଜିଲାଲ। ଚକ୍ରଧାରୀ ନାୟକଙ୍କ ପରିଚାଳନାରେ ସଙ୍ଗୀତ ବିଚିତ୍ରା କାର୍ଯ୍ୟକ୍ରମ ଆୟୋଜିତ ହୋଇଥିଲା। ବିଭିନ୍ନ ପ୍ରତିଯୋଗିତାରେ କୃତିତ୍ୱ ହାସଲ କରିଥିବା ପ୍ରତିଯୋଗୀଙ୍କୁ ଅତିଥିମାନେ ପୁରସ୍କୃତ କରିଥିଲେ। ସହସ୍ରାଧିକ ବ୍ୟକ୍ତି ଶ୍ରୀଶ୍ରୀଠାକୁରଙ୍କ ସତ୍ମନ୍ତ୍ରରେ ଅଭିମନ୍ତ୍ରିତ ହୋଇଥିଲେ।
